
Pszichológia a sportsérülések mögött

A sportfelszerelések technikai fejlődése, valamint a sportolók védelmét nyújtó eszközök és lehetőségek bővülése ellenére a sportsérülések aránya emelkedik, melyek hátterében gyakran pszichés tényezők húzódnak meg. A sérülékenység mögött álló pszichológiai faktorok vizsgálata ellentmondásos eredményeket hozott az elmúlt években. Jelent kutatás célja olyan pszichológiai változók vizsgálata amatőr és profi sportolók körében, amelyek korábbi kutatások alapján fogékonnyá tehetik a sportolót a sérülésre.
A vizsgálati mintámat 205 aktív sportoló alkotta, akiket sportkészség szint szerint két csoportra osztottam: amatőr (N=62) és profi (N=143).
A sportolók három személyiségtényezőjét (társas elvárásként megélt perfekcionizmus, vonásszorongás, neuroticizmus), általános megküzdési kapacitását, valamint a korábbi sérülést, mint stressz-forrást vizsgáltam négy kérdőív (Hewitt és Flett-féle Multidimenzionális Perfekcionizmus Kérdőív, NEO Five-Factor Inventory N-skálája, Spielberger-féle Állapot-és Vonásszorongás Kérdőív, Sportolói Megküzdés Kérdőív) segítségével. A sportoló demográfiai, sportolói pályafutásával, illetve sérüléseivel kapcsolatos adatait egy saját szerkesztésű kérdőív segítségével gyűjtöttem.
Az eredmények alapján a két sportszinten különbség adódik a sérülések mögött álló pszichológiai faktorok tekintetében. Sportkészségszinttől függetlenül a korábbi sérülés előrejelzője szignifikáns előrejelzőnek bizonyult az újbóli sérülés előrejelzésében. Profi sportolók esetén a neuroticizmus, az általános megküzdési kapacitás, azon belül pedig a csapásokkal való megküzdés, a koncentráció, a szorongásmentesség, valamint az edző általi irányíthatóság mutatott szignifikáns kapcsolatot a sérülékenységgel. Amatőr sportolók esetén azonban a vizsgált tényezők közül egyiket sem sikerül kockázati tényezőként azonosítani. A kutatás korlátait figyelembe véve megállapítható, hogy jelen eredmények alátámasztják azokat a javaslatokat, amelyek szerint a pszichológiai tényezők, mint mérőeszközök, felhasználhatók a sérülékeny sportolók azonosítására. Ez a kutatási irány tehát kiemelten fontos a sporttudomány területén.
 



